CELEX: 32022R0934
Language: lv
Date: 2022-06-16 00:00:00
Title: Komisijas Īstenošanas regula (ES) 2022/934 (2022. gada 16. jūnijs), ar ko uz konkrētu Marokas izcelsmes alumīnija riteņu importu attiecina reģistrāciju

17.6.2022   
               
               
                  LV
               
               
                  Eiropas Savienības Oficiālais Vēstnesis
               
               
                  L 162/27
               
            
         KOMISIJAS ĪSTENOŠANAS REGULA (ES) 2022/934
         (2022. gada 16. jūnijs),
         ar ko uz konkrētu Marokas izcelsmes alumīnija riteņu importu attiecina reģistrāciju
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2016/1036 (2016. gada 8. jūnijs) par aizsardzību pret importu par dempinga cenām no valstīm, kas nav Eiropas Savienības dalībvalstis (1) (“pamatregula”), un jo īpaši tās 14. panta 5.a punktu,
         pēc dalībvalstu informēšanas,
         tā kā:
         
                     (1)
                  
                  
                     Pēc tam, kad Eiropas Riteņu ražotāju apvienība (“sūdzības iesniedzējs”) to ražotāju vārdā, kuri pārstāv vairāk nekā 25 % no konkrētu alumīnija riteņu kopējā ražošanas apjoma Savienībā, bija iesniegusi sūdzību, Eiropas Komisija (“Komisija”) 2021. gada 17. novembrī publicēja paziņojumu Eiropas Savienības Oficiālajā Vēstnesī (2) (“paziņojums par procedūras sākšanu”), kurā paziņoja par antidempinga procedūras sākšanu attiecībā uz konkrētu Marokas izcelsmes alumīnija riteņu importu.
                  
               1.   RAŽOJUMS, UZ KURU ATTIECINĀMA REĢISTRĀCIJA
         
         
                     (2)
                  
                  
                     Ražojums, uz kuru attiecas reģistrācija, ir tādi pozīcijās 8701–8705 minēto mehānisko transportlīdzekļu alumīnija riteņi neatkarīgi no tā, vai tie ir aprīkoti ar piederumiem, un neatkarīgi no tā, vai tie ir aprīkoti ar riepām, kuru izcelsme ir Marokā (“attiecīgais ražojums”).
                  
               
                     (3)
                  
                  
                     Attiecīgo ražojumu pašlaik klasificē ar KN kodu ex 8708 70 10 un ex 8708 70 50 (Taric kodi: 8708701015, 8708701050, 8708705015 un 8708705050). KN un Taric kodi ir norādīti vienīgi informācijai. Uz šīs izmeklēšanas tvērumu attiecas izmeklējamā ražojuma definīcija, kas sniegta iepriekš.
                  
               2.   REĢISTRĀCIJAS PAMATOJUMS
         
         
                     (4)
                  
                  
                     Saskaņā ar pamatregulas 14. panta 5.a punktu Komisija importu reģistrē iepriekšējas informācijas izpaušanas periodā, ievērojot pamatregulas 19.a pantu, lai pasākumus attiecībā uz minēto importu vēlāk varētu piemērot no šādas reģistrācijas dienas, ja vien tai nav pietiekamu pierādījumu par to, ka nav ievērotas pamatregulas 10. panta 4. punkta c) vai d) apakšpunktā minētās prasības.
                  
               
                     (5)
                  
                  
                     Komisija pārbaudīja, vai importētāji bijuši informēti vai tiem vajadzējis būt informētiem par dempingu, tā apmēru un iespējamo vai konstatēto kaitējumu. Turklāt Komisija analizēja, vai imports turpinājis ievērojami pieaugt un, ņemot vērā tā laiku, apjomu un citus apstākļus, vai tas varētu nopietni samazināt piemērojamā galīgā antidempinga maksājuma korektīvo iespaidu.
                  
               
                     (6)
                  
                  
                     Tādējādi Komisija ir pārbaudījusi tās rīcībā esošos pierādījumus, ņemot vērā pamatregulas 10. panta 4. punktu. Šajā analīzē Komisija cita starpā balstījās uz 1. tabulā norādītajiem importa datiem.
                  
               2.1.   Importētāju informētība par dempingu, tā apmēru un iespējamo kaitējumu
         
         
                     (7)
                  
                  
                     Komisijas rīcībā ir pietiekami pierādījumi par to, ka attiecīgā ražojuma imports no Marokas tiek pārdots par dempinga cenām.
                  
               
                     (8)
                  
                  
                     Paziņojumā par šīs procedūras sākšanu, kas tika publicēts 2021. gada 17. novembrī, norādīts, ka aprēķinātā dempinga starpība ir ievērojama, proti, 14 %. Sūdzībā sniegtie pierādījumi minētajā posmā sniedza pietiekamu pamatojumu tam, ka ražotāji eksportētāji veic dempingu.
                  
               
                     (9)
                  
                  
                     Sūdzībā ir sniegti pietiekami pierādījumi arī par iespējamo kaitējumu Savienības ražošanas nozarei, arī par tirgus daļas sarukumu un citu Savienības ražošanas nozares galveno darbības rādītāju negatīvo dinamiku.
                  
               
                     (10)
                  
                  
                     Paziņojums par procedūras sākšanu ir publicēts Eiropas Savienības Oficiālajā Vēstnesī, tāpēc tas ir publisks dokuments, kas pieejams visiem importētājiem. Turklāt importētājiem kā izmeklēšanā ieinteresētajām personām ir piekļuve sūdzības nekonfidenciālajai versijai un lietas nekonfidenciālajiem materiāliem. Komisija tādējādi uzskatīja, ka, pamatojoties uz to, importētāji bijuši informēti vai tiem būtu bijis jābūt informētiem par iespējamo dempinga praksi, tās apmēru un iespējamo kaitējumu.
                  
               
                     (11)
                  
                  
                     Pamatojoties uz iepriekš minēto, Komisija secināja, ka nav pierādījumu tam, ka nav ievērota pamatregulas 10. panta 4. punkta c) apakšpunkta prasība.
                  
               2.2.   Turpmāks ievērojams importa pieaugums
         
         
                     (12)
                  
                  
                     Pamatojoties uz turpmāk 1. tabulā apkopotajiem statistikas datiem, Komisija konstatēja, ka no Marokas Savienībā importēto alumīnija riteņu skaits no 2021. gada 1. decembra līdz 2022. gada 30. aprīlim, t. i., pēc lietas ierosināšanas, palielinājās par 43 %, salīdzinot ar laikposmu no 2020. gada 1. decembra līdz 2021. gada 30. aprīlim, t. i., ar to pašu iepriekšējā gada laikposmu un izmeklēšanas perioda daļu (izmeklēšanas periods no 2020. gada 1. oktobra līdz 2021. gada 30. septembrim). Turklāt vidējais mēneša importa apjoms no Marokas Savienībā laikposmā no 2021. gada 1. decembra līdz 2022. gada 30. aprīlim bija par 92 300 vienībām lielāks nekā vidējais mēneša importa apjoms Savienībā izmeklēšanas periodā.
                  
               
                     (13)
                  
                  
                     Tāpēc, ņemot vērā šo ievērojamo importa pieaugumu no attiecīgās valsts, Komisija secināja, ka nav pierādījumu, ka šī prasība nav ievērota.
                     
                        1. tabula
                     
                     
                                  
                              
                              
                                 2020. gada 1. decembris–2021. gada 30. aprīlis
                              
                              
                                 2021. gada 1. decembris–2022. gada 30. aprīlis
                              
                              
                                 Δ
                              
                              
                                 2020. gada 1. decembris–2021. gada 30. aprīlis
                              
                              
                                 Mēneša vidējais rādītājs 2021. gada 1. decembris–2022. gada 30. aprīlis
                              
                           
                                 Importa apjoms (gabalos)
                              
                              
                                 1 068 018 
                              
                              
                                 1 529 755 
                              
                              
                                 +43  %
                              
                              
                                 213 604 
                              
                              
                                 305 951 
                              
                           
                                 
                                    Avots: Komisijas Surveillance datubāze par 2022. gada aprīli un Eurostat Comext datubāze par citiem mēnešiem. Pārrēķina koeficients starp kg un vienību: 11,3 kg/vienība.
                              
                           
               2.3.   Maksājuma korektīvā iespaida samazināšana
         
         
                     (14)
                  
                  
                     Kā secināts 2.2. iedaļā, kopš pašreizējās izmeklēšanas sākšanas ir ievērojami palielinājušies attiecīgā ražojuma importa apjomi. Šis pieaugums ir aptuveni 92 300 papildu alumīnija riteņu mēnesī salīdzinājumā ar to alumīnija riteņu skaitu, kas importēti no Marokas izmeklēšanas periodā. Šis pieaugums vien veido aptuveni 2 % no Savienības patēriņa izmeklēšanas periodā.
                  
               
                     (15)
                  
                  
                     Saskaņā ar importa datiem, kas apkopoti 2. tabulā, attiecīgā ražojuma importa vidējā cena par riteni laikposmā no 2021. gada 1. decembra līdz 2022. gada 30. aprīlim bija par 14,8 % augstāka nekā izmeklēšanas periodā novērotā vidējā cena importam no Marokas. Tomēr jāņem vērā, ka primārais alumīnijs veido aptuveni 50 % no alumīnija riteņu ražošanas izmaksām un ka pārdošanas cena ir indeksēta atbilstoši Londonas Metālu biržas alumīnija cenai. Komisija norādīja, ka vidējā alumīnija cena izmeklēšanas periodā palielinājās par 50 % salīdzinājumā ar laikposmu no 2021. gada decembra līdz 2022. gada aprīlim. Tāpēc šķiet, ka cenas pieaugums par 14,8 % tikai daļēji atspoguļoja ražošanas izmaksu pieaugumu, un tādējādi imports joprojām spēj radīt spiedienu uz Savienības ražošanas nozares pārdošanas apjomiem.
                     
                        2. tabula
                     
                     
                                  
                              
                              
                                 Izmeklēšanas periods
                              
                              
                                 2021. gada decembris–2022. gada aprīlis
                              
                              
                                 Δ
                              
                           
                                 Mēneša vidējās importa cenas (EUR/gab.)
                              
                              
                                 44,7 
                              
                              
                                 51,3 
                              
                              
                                 +14,8  %
                              
                           
                                 
                                    Avots: Komisijas Surveillance datubāze par 2022. gada aprīli un Eurostat Comext datubāze par citiem mēnešiem.
                              
                           
               
                     (16)
                  
                  
                     Pamatojoties uz to, Komisija konstatēja – lietas pierādījumi neliecina, ka šī prasība nav ievērota.
                  
               2.4.   Secinājums
         
         
                     (17)
                  
                  
                     Ņemot vērā iepriekš minēto, Komisija konstatēja, ka nav pārliecinošu pierādījumu tam, ka šajā lietā attiecīgā ražojuma importa reģistrācija iepriekšējas informācijas izpaušanas periodā nav pamatota. Kopš paziņojuma par procedūras sākšanu publicēšanas, kad importētāji tika informēti vai tiem būtu bijis jābūt informētiem par iespējamo dempingu un kaitējumu, attiecīgā ražojuma imports ir vēl vairāk palielinājies tādā veidā, kas var būtiski apdraudēt antidempinga maksājumu koriģējošo ietekmi arī iepriekšējas informācijas izpaušanas periodā.
                  
               
                     (18)
                  
                  
                     Tādējādi saskaņā ar pamatregulas 14. panta 5.a punktu Komisija reģistrē attiecīgā ražojuma importu iepriekšējas informācijas izpaušanas periodā.
                  
               3.   PROCEDŪRA
         
         
                     (19)
                  
                  
                     Visas ieinteresētās personas ir aicinātas rakstiski izteikt savu viedokli un sniegt pierādījumus, kas to pamato. Turklāt Komisija var uzklausīt ieinteresētās personas, ja tās to rakstiski pieprasa un norāda konkrētus iemeslus, kāpēc tās būtu jāuzklausa.
                  
               4.   REĢISTRĀCIJA
         
         
                     (20)
                  
                  
                     Saskaņā ar antidempinga pamatregulas 14. panta 5.a punktu Komisija reģistrē attiecīgā ražojuma importu iepriekšējas informācijas izpaušanas periodā saskaņā ar pamatregulas 19.a pantu, ja vien nav pietiekamu pierādījumu par to, ka nav ievērotas 10. panta 4. punkta c) un d) apakšpunktā minētās prasības.
                  
               
                     (21)
                  
                  
                     Visas nākotnes saistības ir atkarīgas no šīs antidempinga izmeklēšanas galīgajiem konstatējumiem. Sūdzībā, kurā ietverts pieprasījums sākt izmeklēšanu, apgalvots, ka dempinga starpības lēšamas aptuveni 14 % apmērā un vidējais kaitējuma novēršanas līmenis attiecīgajam ražojumam lēšams līdz 43 %. Nākotnes iespējamo saistību summa ir aplēsta šajos līmeņos, pamatojoties uz sūdzību, proti, 14 % apmērā kā procentuālā daļa no attiecīgā ražojuma CIF importa vērtības.
                  
               5.   PERSONAS DATU APSTRĀDE
         
         
                     (22)
                  
                  
                     Šajā izmeklēšanā iegūtos personas datus apstrādās saskaņā ar Eiropas Parlamenta un Padomes Regulu (ES) 2018/1725 (3),
                  
               IR PIEŅĒMUSI ŠO REGULU.
         
            1. pants
            
               1.   Ar šo muitas dienestiem saskaņā ar Regulas (ES) 2016/1036 14. panta 5.a punktu tiek uzdots veikt vajadzīgos pasākumus, lai reģistrētu tādu pozīcijās 8701–8705 minēto mehānisko transportlīdzekļu alumīnija riteņu importu neatkarīgi no tā, vai tie ir aprīkoti ar piederumiem, un neatkarīgi no tā, vai tie ir aprīkoti ar riepām, kurus pašlaik klasificē ar KN kodiem ex 8708 70 10 un ex 8708 70 50 (Taric kodi: 8708701015, 8708701050, 8708705015 un 8708705050) un kuru izcelsme ir Marokā.
            
            
               2.   Reģistrāciju beidz četras nedēļas pēc šīs regulas spēkā stāšanās dienas.
            
         
         
            2. pants
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2022. gada 16. jūnijā
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 176, 30.6.2016., 21. lpp.
         
         
            (2)  OV C 464, 17.11.2021., 19. lpp.
         
         
            (3)  Eiropas Parlamenta un Padomes Regula (ES) 2018/1725 (2018. gada 23. oktobris) par fizisku personu aizsardzību attiecībā uz personas datu apstrādi Savienības iestādēs, struktūrās, birojos un aģentūrās un par šādu datu brīvu apriti un ar ko atceļ Regulu (EK) Nr. 45/2001 un Lēmumu Nr. 1247/2002/EK (OV L 295, 21.11.2018., 39. lpp.).